## Odluka o davanju suglasnosti trgovačkog društva HT - Hrvatskih telekomunikacija d.d., Zagreb na Standardnu ponudu HT - Hrvatskih telekomunikacija d.d. za davanje usluga pristupa Internetu

### NN 116/2005 (3.10.2005.), Odluka o davanju suglasnosti trgovačkog društva HT - Hrvatskih telekomunikacija d.d., Zagreb na Standardnu ponudu HT - Hrvatskih telekomunikacija d.d. za davanje usluga pristupa Internetu

# HRVATSKA AGENCIJA ZA TELEKOMUNIKACIJE

**2120**

Na temelju članka 12. stavka. 1. točke 5.,
članka 12. stavka 3. Zakona o telekomunikacijama (»Narodne novine« br. 122/03, 158/03, 60/04 i 70/05) (dalje u tekstu: Zakon o
telekomunikacijama), članka 50. stavka 3. Pravilnika o telekomunikacijskim
uslugama (»Narod­ne novine« 184/04) (dalje u tekstu: Pravilnik), i članka 6.
stavka 7. Pravilnika o pristupu mreži i međusobnom povezivanju (»Narodne
novine« 185/03), u postupku izdavanja suglasnosti HT – Hrvatskim
telekomunikacijama d.d., Zagreb, Savska cesta 32, na Standardnu ponudu
HT–Hrvatskih telekomunikacija d.d. za davatelje usluge pristupa Internetu od
21. srpnja 2005. g., Vijeće Hrvatske agencije za telekomunikacije (dalje u
tekstu: Vijeće Agencije) je na sjednici održanoj dana 10. kolovoza 2005. g.
donijelo sljedeću

## ODLUKU

1. Daje se suglasnost trgovačkom društvu HT –
Hrvatskih telekomunikacija d.d., Zagreb, Savska cesta 32, na Standardnu ponudu
HT-Hrvatskih telekomunikacija d.d. za davatelje usluga pristupa Internetu od
21. srpnja 2005. g., koja je sastavni dio ove Odluke.

2. Ova Odluka stupa na snagu danom donošenja.

3. Ova će se Odluka objaviti u »Narodnim
novinama«.

```
Obrazloženje
```

```

```

U ovom postupku analizirana je Standardna ponuda
HT –Hrvatskih telekomunikacija d.d. za davatelje usluge pristupa Internetu od
21. srpnja 2005. g., izmijenjena prema Rješenju Vijeća Hrvatske agencije za
telekomunikacije klase: 344-01/05-01/98, urbroja:
376-05-05, od 15. srpnja 2005. g. (dalje u tekstu: Rješenje) kojim je HT-u d.d.
naloženo izmijeniti cijene za »dial-up« pristup mreži
T-Com-a na iznos od 0,05 kuna/min u vrijeme više
tarife i 0,025 kuna/min u vrijeme niže tarife (bez PDV-a) iz razloga što je
cijena za »dial-up« pristup mreži T-Com-a predložena Standardnom ponudom od 23. lipnja 2005.
g., u iznosu od 0,06 kuna/min u vrijeme više tarife i 0,03 kuna/min u vrijeme
niže tarife, 20% skuplja od tarife koju HT d.d. trenutno naplaćuje postojećim
davateljima pristupa Internetu. Prihvaćanje predloženih cijena dovelo bi u
neravnopravni i diskriminirajući položaj davatelje pristupa Internetu u odnosu
na uslugu pristupa Internetu koju nudi HT d.d. svojim korisnicima. Također je
utvrđeno da ovakva predložena cijena, kojom bi HT d.d. doveo sebe u povoljniji
položaj, nije opravdana iz razloga što bi usporila tendenciju rasta broja
korisnika usluga pristupa Internetu drugih davatelja usluga, odnosno stvorila
negativne efekte na tržištu u smislu slabijeg korištenja Interneta.

Rješenjem je također određeno HT-u d.d. izraditi
Dodatak 1 Standardne ponude HT – Hrvatskih telekomunikacija d.d. za davatelje
usluga pristupa Internetu koji se odnosi na tehničke, tehnološke i komercijalne
uvjete pristupa širokopojasnoj ADSL tehnologiji, te u roku od 30 dana od dana primitka
Rješenja dostaviti Hrvatskoj agenciji za telekomunikacije Dodatak 1 Standardne
ponude radi izdavanja suglasnosti.

Dana 22. srpnja 2005. g. Agencija je zaprimila
izmijenjenu Standardnu ponudu za davatelje usluge pristupa Internetu od 21.
srpnja 2005.g, koja je anlizirana u ovom postupku, te
je utvrđeno da je HT d.d. izmijenio Standardnu ponudu sukladno toč. 1. Rješenja. U ostalim dijelovima utvrđeno je da
Standardna ponuda ispunjava uvjete određene čl. 54.
st. 4. i 5. Zakona o telekomunikacijama, čl. 45.
Pravilnika o telekomunikacijskim uslugama i čl. 6. st
9. Pravilnika o pristupu mreži i međusobnom povezivanju, te ju je Vijeće
Agencije temeljem članka 54. st. 4. i 56. st. 4. Zakona o telekomunikacijama,
te čl. 6. stavka 7. Pravilnika o pristupu mreži i
međusobnom povezivanju prihvatilo i donijelo Odluku kako je navedeno u
dispozitivu. Dodatak 1 Standardne ponude HT – Hrvatskih telekomunikacija d.d.
za davatelje usluga pristupa Internetu koji se odnosi na uvjete pristupa
širokopojasnoj ADSL tehnologiji, Vijeće Agencije će analizirati u drugom
postupku, nakon što od HT-a d.d. zaprimi prijedlog Dodatka 1.

Temeljem članka 56. st. 4. Zakona o
telekomunikacijama, članka 6. st. 8. i članka 12. st. 1. Pravilnika o pristupu
mreži i međusobnom povezivanju, ova Odluka će se objaviti u »Narodnim
novinama«.

UPUTA O PRAVNOM LIJEKU

Protiv ove Odluke žalba nije dopuštena, ali se
može pokrenuti upravni spor kod Upravnog suda Republike Hrvatske u roku od 30
dana od dana primitka.

Klasa: 344-01/05-01/98

Urbroj: 376-05-07

Zagreb, 10. kolovoza 2005.

Predsjednik

Vijeća Hrvatske agencije

za telekomunikacije

**Gašper** **Gaćina, dipl. ing. el**., v. r.

**STANDARDNA PONUDA
HT – Hrvatskih telekomunikacija d.d.
ZA DAVATELJE USLUGA PRISTUPA INTERNETU**

1. PREDMET STANDARDNE
PONUDE

*1.1. Predmet Standardne ponude*

(1) Sukladno odredbama Zakona o
telekomunikacijama, Pravilnika o pristupu mreži i međusobnom povezivanju i
Pravilnika o telekomunikacijskim uslugama HT – Hrvatske telekomunikacije d.d.,
Savska cesta 32, Zagreb (dalje u tekstu: T-Com)
pripremile su standardnu ponudu (dalje u tekstu: Standardna ponuda) za pružanje
pristupa mreži (dalje u tekstu: T-Com usluge)
ovlaštenim davateljima usluga pristupa Internetu (dalje u tekstu: Davatelj
usluga). T-Com usluge omogućuju Davatelju usluga
pružanje usluga pristupa Internetu krajnjim korisnicima koji imaju priključak
na nepokretnu mrežu T-Com-a ili krajnjim korisnicima
kojima su ove usluge dostupne temeljem ugovora o međusobnom povezivanju
sklopljenom između T-Com-a i drugih operatora (pojedinačno
i pod zajedničkim nazivom: Korisnici). Usluge pristupa Internetu koje pruža
Davatelj usluga nisu dostupne Korisnicima T-Com-a
korištenjem usluga drugih operatora putem odabira ili predodabira
operatora.

(2) Ova Standardna ponuda T-Com-a
za pružanje T-Com usluga, pored općih odredbi,
sastoji se od tehničkih uvjeta koji se jednako primjenjuju na sve Davatelje
usluga u Prilogu A, cijena T-Com usluga u prilogu B,
informacija o kontakt adresi T-Com-a u prilogu C i
detaljnog prikaza postupka utvrđivanja i otklona smetnji u prilogu D.

(3) U svrhu aktivacije i pružanja T-Com usluga, T-Com i Davatelj
usluga sklapaju ugovor o pružanju T-Com usluga (dalje
u tekstu: Ugovor o pružanju T-Com usluga) sukladno
odredbama ove Standardne ponude. Ova Standardna ponuda, kao i svi njeni
prilozi, čine sastavni dio Ugovora o pružanju T-Com
usluga. Ugovor o pružanju T-Com usluga može dodatno
sadržavati odredbe koje su specifično vezane uz pojedinog Davatelja usluga. Te
su odredbe predmet komercijalnog sporazuma između T-Com-a
i Davatelja usluga.

(4) Na sve odnose između T-Com-a
i Davatelja usluga u okviru T-Com usluga, koji nisu
uređeni ovom Standardnom ponudom i/ili Ugovorom o pružanju T-Com usluga sklopljenim temeljem ove Standardne ponude, na
odgovarajući će se način primjenjivati važeći propisi Republike Hrvatske.

*1.2. Pojmovi i definicije*

U smislu ove Standardne ponude pojedini pojmovi
i definicije imaju sljedeće značenje:

1. *Pristup
mreži*: fizičko i logičko povezivanje terminalne i druge opreme na T-Com mrežu.

2. *Mrežna
terminalna oprema*: terminalna oprema T-Com-a koja
je spojena između Terminalne opreme Davatelja usluga i priključne točke, i koja
čini sastavni dio T-Com mreže.

3. *Priključna
točka*: sučelje u prostorijama Davatelja usluge za priključenje na T-Com mrežu putem kućne instalacije.

4. *Terminalna
oprema Davatelja usluge*: oprema Davatelja usluge koja je spojena putem
Mrežne terminalne opreme na priključne točke T-Com
mreže.

5. *T-Com mreža*: nepokretna javna telefonska (PSTN i ISDN)
mreža, uključujući bilo koji njezin dio koji je u vlasništvu ili zakupu T-Com-a.

6. *Davatelj
usluga*: ovlašteni davatelj usluga pristupa Internetu.

7. *Korisnik*:
korisnik usluga pristupa Internetu koji ima priključak na nepokretnu mrežu T-Com-a ili kojem su ove usluge dostupne temeljem ugovora o
međusobnom povezivanju sklopljenom između T-Com-a i
drugih operatora.

8. *Usluge
pristupa Internetu*: »dial-up« pristup Internetu
putem T-Com mreže, uz korištenje pristupnih kodova
određenih Planom numeriranja Republike Hrvatske.

9. *POP*:
Internet čvor Davatelja usluga, koji je smješten u središtu regionalnog
područja (Zagreb, Split, Rijeka i Osijek).

10. *ISDN
PRA-T priključak*: priključak koji se koristi za vezu točka-točka i
omogućava istovremeno korištenje 30 digitalnih 64 kbit/s
linija (30 B kanala). Za svaki ISDN PRA – T priključak određuje se jedan grupni
broj. ISDN PRA-T priključak je zaštićen posebnom kategorijom kako bi se
onemogućilo direktno povezivanje dodijeljenog C-broja. Dolazni pozivi mogući su
samo preko dodijeljenog 07x broja uz posredovanje posebnog programa za
upravljanje prometom. ISDN PRA-T priključak konfiguriran je na način da
omogućava samo dolazne pozive.

2. OPSEG I AKTIVACIJA
T-COM USLUGA

*2.1. Opseg T-Com usluga*

(1) T-Com usluge koje
se pružaju Davatelju usluga uključuju pristup T-Com
mreži i pomoćne usluge.

(2) Davatelj usluga i T-Com-om
mogu ugovoriti i pružanje dodatnih usluga koje nisu predmet ove Standardne
ponude. Pružanje takvih dodatnih usluga bit će sastavni dio Ugovora o pružanju
T-Com usluga sklopljenim između T-Com-a
i Davatelja usluga.

(3) Davatelj usluga je obvezan koristiti se T-Com uslugama isključivo u svrhu pružanja Usluga pristupa
Internetu Korisnicima, te potvrđuje da neće ustupiti T-Com
usluge, niti bilo koji njihov dio, na korištenje trećim osobama bez prethodnog
pisanog odobrenja T-Com-a.

*2.2. Pristup mreži*

(1) Pristup T-Com
mreži u smislu ove Standardne ponude (dalje u tekstu: Usluga pristupa mreži)
uključuje uspostavljanje pristupa na T-Com mrežu (dalje
u tekstu: Priključna točka) od POP-a Davatelja usluga. Adresa lokacije na kojoj
se nalazi POP Davatelja usluga navodi se u Zahtjevu za T-Com
usluge kojeg T-Com-u podnosi Davatelj usluga. Pristup
Davatelja usluga T-Com mreži sukladno ovoj
Standardnoj ponudi, smatrat će se pristupom mreži u smislu važećeg Pravilnika o
pristupu mreži i međusobnom povezivanju.

(2) U svrhu omogućavanja Usluge pristupa mreži
Davatelju usluga od strane T-Com-a sukladno ovoj
Standardnoj ponudi, T-Com mreža je podijeljena u četiri
regionalna područja: Zagreb, Split, Rijeka i Osijek. Pristup na T-Com mrežu uspostavlja se na tranzitnoj razini, i to u
jednom ili više navedenih regionalnih područja. Na ovaj način, Davatelju usluge
omogućeno je pružati Usluge pristupa Internetu onim Korisnicima koji se nalaze
unutar dosega pojedinog regionalnog područja gdje je uspostavljen pristup
Davatelja usluga T-Com mreži.

(3) Detaljan prikaz dosega pojedinih Regionalnih
područja iz stavka 2. ovog članka, nalazi se u prilogu A ovoj Standardnoj ponudi.

(4) Usluga pristupa mreži koju T-Com omogućava Davatelju usluga unutar pojedinog regionalnog
područja, sastoji se od sljedećih usluga:

a) Fizičko povezivanje Terminalne opreme
Davatelja usluga koja se nalazi na lokaciji POP-a Davatelja usluga, s Priključnom
točkom na T-Com mrežu, putem najmanje 2 ISDN PRA-T
priključka (60 linija) po pojedinom regionalnom području, uključujući prijenos
podatkovnog prometa između Davatelja usluga i Korisnika, i

b) Program za upravljanje i usmjeravanje prometa
u T-Com mreži.

(5) Detaljan prikaz tehničkih uvjeta za pružanje
Usluge pristupa mreži naveden je u Prilogu A ovoj Standardnoj ponudi.

*2.3. Predaja i prihvaćanje zahtjeva za pružanjem usluge*

(1) Tehnički uvjeti za uspostavljanje pristupa
T-Com mreži ovisni su o trenutnoj dostupnosti i
razvoju T-Com mreže.

(2) U svrhu korištenja T-Com
uslugama, Davatelj usluga podnosi T-Com-u službeni
zahtjev za T-Com uslugama (dalje u tekstu: Zahtjev za
uslugu). Zahtjev za uslugu mora se uputiti u pisanom obliku na T-Com-ovu kontakt adresu navedenu u Prilogu C ovoj
Standardnoj ponudi, te mora sadržavati najmanje sljedeće:

– službeni naziv i adresu Davatelja usluga;

– podatke o ovlaštenoj osobi Davatelja usluga;

– izričitu izjavu da Davatelj usluga podnosi
službeni Zahtjev za uslugu;

– podatak o lokaciji POP-a Davatelja usluga;

– izvadak iz registra trgovačkog suda;

– potvrdu koju je izdalo regulatorno tijelo
kojom se potvrđuje da je Davatelj usluga ovlašten za pružanje Usluga pristupa
Internetu

(3) Zahtjev za informacijama o T-Com uslugama neće se smatrati podnošenjem službenog
Zahtjeva za uslugu u smislu ove Standardne ponude.

(4) T-Com će se
očitovati na podneseni Zahtjev za uslugu u pisanom obliku u roku od 15 dana od
dana zaprimanja Zahtjeva za uslugu. U odgovoru na Zahtjev za uslugu T-Com će pružiti informacije o postojanju odgovarajućih
tehničkih uvjeta za pružanje T-Com usluga na željenim
lokacijama, uzimajući u obzir trenutnu raspoloživost i razvoj T-Com mreže te ispunjavanje tehničkih preduvjeta navedenih
članku 4. stavku 1. i u Prilogu A ovoj Standardnoj ponudi koje Davatelj usluga
mora ispuniti prije aktivacije T-Com usluge.

(5) Ukoliko Davatelj usluga ne ispuni neke, ili
niti jedan od navedenih tehničkih preduvjeta nužnih za pružanje T-Com usluga kao što je gore navedeno, obveza T-Com-a za pružanje T-Com usluga
sukladno ovoj Standardnoj ponudi nastupit će po ispunjenju ovih preduvjeta od
strane Davatelja usluga.

(6) Ukoliko su ostvareni tehnički preduvjeti u
odnosu na T-Com mrežu na željenoj lokaciji pristupa
T-Com mreži i POP-a Davatelja usluge, zatraženoj od
strane Davatelja usluga, a pod uvjetom da je Davatelj usluga ispunio tehničke
preduvjete, T-Com će postupiti po podnesenom Zahtjevu
Davatelja usluga i sklopiti Ugovor o pružanju T-Com
usluga s Davateljem usluga. T-Com će aktivirati T-Com usluge Davatelju usluga na željenim lokacijama u roku
od 60 dana od dana sklapanja Ugovora o pružanju T-Com
usluga sklopljenom između T-Com-a i Davatelja usluga.

(7) U slučaju da su dva ili više ISDN PRA-T
priključka obuhvaćene Ugovorom o pružanju T-Com
usluga, prava i obveze iz tog Ugovora tumačit će se i primjenjivati zasebno za
svaki priključak kao da su sklopljeni zasebni ugovori.

(8) Odredbe ovog članka na odgovarajući se način
primjenjuju na svaki zahtjev Davatelja usluga za nove pristupne kapacitete
i/ili za promjenu postojećih kapaciteta. U ovom slučaju, Ugovor o pružanju T-Com usluga, koji je prethodno sklopljen između T-Com-a i Davatelja usluga, na odgovarajući će se način
dopuniti, odnosno izmijeniti u pogledu novih pristupnih kapaciteta i/ili
izmjena u postojećoj uporabi T-Com usluga od strane
Davatelja usluga.

*2.4. Uvjeti za aktivaciju i pružanje usluge*

(1) Sljedeći uvjeti za aktivaciju i pružanje T-Com usluga moraju biti ispunjeni u svako doba:

– T-Com i Davatelj
usluga sklopili su Ugovor o pružanju T-Com usluga,

– Davatelj usluga je ovlašten pružati Usluge
pristupa Internetu Korisnicima.

(2) Neovisno o ispunjenju uvjeta iz stavka 1.
ovog članka, T-Com je ovlašten odbiti aktivaciju T-Com usluga ili prekinuti pružanje tih usluga Davatelju
usluga:

– ako je protiv Davatelja usluga pokrenut
stečajni ili neki sličan postupak, odnosno ako postane nesposoban za plaćanje
ili je prezadužen ili ako, prema razumnoj procjeni T-Com-a,
neće biti u mogućnosti podmirivati svoja dugovanja za pružene usluge;

– ako u trenutku podnošenja Zahtjeva za uslugu
Davatelj usluga ima dospjela dugovanja prema T-Com-u
za pružene usluge;

– ako postoji osnovana sumnja da Davatelj usluga
zloupotrebljava ili postoji pokušaj zlouporabe od strane Davatelja usluga neke
od telekomunikacijskih usluga koju pruža T-Com ili
ako omogućava trećoj osobi neovlašteno korištenje ovim uslugama;

– ako Davatelj usluga, na zahtjev T-Com-a, ne pruži T-Com-u
odgovarajuće financijsko jamstvo sukladno članku 7.3. ove Standardne ponude.

(3) Po prestanku razloga navedenih u stavku 2.
ovog članka, T-Com će aktivirati, odnosno nastaviti
pružati T-Com usluge Davatelju usluga.

*2.5. Numeriranje*

(1) Nakon što zaprimi Zahtjev za uslugu podnesen
od strane Davatelja usluga, T-Com će, u dogovoru s
Davateljem usluga, dodijeliti Davatelju usluga odgovarajući 07x broj ili niz
brojeva u T-Com mreži, sukladno važećim propisima o
numeriranju i Planu numeriranja Republike Hrvatske. T-Com
će dodijeliti zemljopisni broj za svaki ISDN PRA-T priključak koju je Davatelj
usluga zatražio.

(2) Ukoliko Davatelj usluga raspolaže s
vlastitim brojem ili nizom brojeva određenih za pružanje Usluga pristupa
Internetu sukladno važećim propisima o numeriranju i Planu numeriranja, pružiti
će T-Com-u, u Zahtjevu za usluge, sve potrebne
informacije o brojevima kojima raspolaže.

(3) Ukoliko je T-Com
dodijelio broj, ili niz brojeva Davatelju usluga u skladu sa stavkom 1. ovog
članka, T-Com zadržava pravo izmjene brojeva u T-Com mreži sukladno važećim propisima o numeriranju i Planu
numeriranja Republike Hrvatske. T-Com će obavijestiti
Davatelja usluga 60 dana unaprijed o izmjeni njegovog broja u T-Com mreži. Zbog izmjene korisničkog broja ili niza brojeva
u T-Com mreži ne može se tražiti naknada štete.

3. IZMJENA TEHNIČKIH
PARAMETARA

(1) T-Com zadržava
pravo svakodobno izvršiti manje izmjene u tehničkim parametrima T-Com usluge uzrokovane tehničkim razvojem, rekonfiguracijom ili razvojem T-Com-ove
mreže, međunarodnim standardima i preporukama i/ili važećim propisima Republike
Hrvatske, a koje izmjene nemaju učinka na funkcioniranje T-Com
usluga utvrđenih Ugovorom o pružanju T-Com usluga.

(2) O izmjenama u T-Com
mreži koje bi mogle imati učinka na funkcioniranje T-Com
usluga utvrđenih temeljem Ugovora o pružanju T-Com
usluga, T-Com će Davatelja usluga obavijestiti
najmanje 6 mjeseci prije provođenja ovih izmjena. Ova se odredba ne primjenjuje
u slučaju prethodnog zajedničkog dogovora između T-Com-a
i Davatelja usluga, zahvata manjeg značenja, djelovanja više sile, kao i odluke
nadležnog regulatornog tijela.

(3) T-Com će Davatelja
usluga pisanim putem obavijestiti o provođenju izmjena iz stavka 1. i stavka 2.
ovog članka. Smatrat će se da je Davatelj usluga prihvatio izmjene, ako im u
pisanom obliku ne prigovori u roku od 30 dana od primitka pisane obavijesti
upućene od strane T-Com-a. U slučaju da Davatelj
usluga odbije izmjene, T-Com zadržava pravo prestati
pružati T-Com usluge Davatelju usluga sukladno
odredbama ove Standardne ponude.

(4) Davatelj usluga sam snosi troškove koji bi
za njega mogli proizaći provođenjem izmjena sukladno stavku 1. i stavku 2. ovog
članka.

4. OBVEZE DAVATELJA
USLUGA

(1) Davatelj usluga je obvezan osigurati o svom
trošku odgovarajuću Terminalnu opremu Davatelja usluga, struju potrebnu za
instalaciju, rad i održavanje i, ukoliko je potrebno, izjednačavanje
potencijala uključujući uzemljenje, kao što je propisano važećim propisima,
uključujući odgovarajuću kućnu instalaciju. Terminalna oprema Davatelja usluga,
uključujući kućnu instalaciju, koja se priključuje na T-Com
mrežu, mora biti sukladna svim relevantnim propisima, te mora imati sve
potrebne certifikate predviđene važećim propisima.

(2) Davatelj usluga će o svom trošku omogućiti
T-Com-u pristup na njegov posjed i sve zgrade na
lokaciji priključenja, koliko je potrebno da se izvrši testiranje, instalacija
i održavanje usluge. Ovisno o tipu priključka, T-Com
će instalirati svoju Mrežnu terminalnu opremu na lokaciji priključenja.

(3) Davatelj usluga se obvezuje da neće otvarati
ili na bilo koji način mijenjati Mrežnu terminalnu opremu koju je instalirao T-Com niti će je premjestiti s lokacije za koju je
namijenjena. Sve radove oko održavanja i izmjene instalirane Mrežne terminalne
opreme mogu obavljati samo ovlaštene osobe T-Com-a.
Nakon prestanka ugovornog odnosa između Davatelja usluga i T-Com-a, iz bilo kojeg razloga, Davatelj usluga će vratiti
ili omogućiti T-Com-u povrat instalirane Mrežne
terminalne opremu u stanju u kojem ju je Davatelj usluga primio, osim ukoliko
T-Com i Davatelj usluga ne ugovore drugačije.

(4) Davatelj usluga je odgovoran za štetu koja
je nastala neispravnom ili neovlaštenom uporabom ili zlouporabom Mrežne
terminalne opreme, koja je rezultat namjere ili krajnje nepažnje Davatelja usluga.

(5) Davatelj usluga će odmah prijaviti na T-Com-ovu kontakt adresu, navedenu u Prilogu C ove Standardne
ponude, svaki nedostatak, štetu, gubitak ili krađu Mrežne terminalne opreme.

(6) Davatelj usluga je osobito obvezan
upotrebljavati T-Com usluge i pružati Usluge pristupa
Internetu Korisnicima u skladu s važećim propisima iz područja
telekomunikacija, zaštite osobnih podataka i elektroničkih medija, te svim
ostalim važećim propisima i u svojem poslovanju primijeniti pažnju dobrog
gospodarstvenika.

(7) Davatelj usluga je isključivo odgovoran za
sadržaj Usluga pristupa Internetu koji nastaje, prenosi se ili objavljuje
korištenjem ovih usluga.

(8) Davatelj usluga će osigurati da njegova
oprema, ili oprema njegovih Korisnika, ne ometa sigurnost i rad T-Com mreže ili na bilo koji drugi način djeluje suprotno
načelima navedenim u ovoj Standardnoj ponudi. Davatelj usluga obvezan je
nadoknaditi svu štetu koja za T-Com može nastati kao
posljedica takvog postupanja.

5. OSNOVNI (BITNI)
ZAHTJEVI

(1) T-Com i Davatelj
usluga će osigurati da su osnovni (bitni) zahtjevi utvrđeni Pravilnikom o
pristupu mreži i međusobnom povezivanju (dalje u tekstu: Osnovni zahtjevi)
zaštićeni na odgovarajući način, a u vezi s uspostavljanjem, održavanjem i
pružanjem T-Com usluga.

(2) T-Com i Davatelj
usluga upoznati su s činjenicom da ova Standardna ponuda i pripadajući prilozi
sadrže posebne principe i pravila utvrđena kako bi se osigurala zaštita
Osnovnih zahtjeva. T-Com i Davatelj usluga međusobno
će se konzultirati u interesu osiguranja odgovarajuće zaštite Osnovnih
zahtjeva.

(3) Jedan je od preduvjeta za pružanje T-Com usluga od strane T-Com-a
sukladno ovoj Standardnoj ponudi da Zahtjev za uslugu podnesen od strane
Davatelja usluga nije štetan za rad, odnosno integritet i interoperabilnost
telekomunikacijske mreže i usluga, te da je svakodobno osigurana zaštita usluga
i internih podataka, mrežne opreme, sofvarea kao i
pohranjenih podataka, uključujući osobne podatke, povjerljivih informacija i
privatnosti.

(4) T-Com je ovlašten
prouzrokovati prekide, smetnje ili promjene u svojoj telekomunikacijskoj mreži
i uslugama na štetu pružanja T-Com usluga, a u vezi s
mjerama koje je potrebno poduzeti iz tehničkih i/ili operativnih razloga i/ili
u svrhu održavanja rada mreže. U ovom će slučaju T-Com,
u dobroj vjeri, Davatelja usluga što je prije moguće obavijestiti o prekidu,
smetnji i promjenama u mreži/uslugama, uz navođenje razloga.

6. KVALITETA USLUGE

*6.1. Smetnje*

(1) T-Com i Davatelj
usluga međusobno će se obavještavati o tehničkim smetnjama i posljedicama koje
ove smetnje mogu imati na T-Com usluge, te će aktivno
surađivati na otklonu ovih smetnji. Postupak utvrđivanja i otklona smetnji
utvrđen je u Prilogu D.

(2) U svrhu postupanja sukladno stavku 1. ovog
članka, Davatelj usluga će odrediti ovlaštenu kontakt osobu.

(3) Davatelj usluga je obvezan omogućiti T-Com-u pristup svojim prostorijama u svrhu uspješnog otklona
smetnji. T-Com je ovlašten ući u prostorije Davatelja
usluga isključivo u prisustvu Davatelja usluga.

(4) Ukoliko T-Com na
temelju provedenog pregleda utvrdi kvar na Terminalnoj opremi Davatelja usluga,
koji bi mogao prouzročiti smetnje u funkcioniranju i cjelovitosti T-Com mreže ili umanjenje kvalitete usluga koje pruža T-Com, Davatelj usluga je obvezan otkloniti kvar u skladu s
preporukom T-Com-a, i to najkasnije u roku od 30 dana
nakon primitka T-Com-ovog upozorenja. T-Com je ovlašten privremeno obustaviti pružanje T-Com usluga Davatelju usluga u skladu člankom 10. ove
Standardne ponude do trenutka uspješnog otklona kvara na Terminalnoj opremi
Davatelja usluga.

(5) Ukoliko Davatelj usluga ne otkloni kvar
unutar roka određenog u stavku 4. ovog članka, ili ne omogući T-Com-u pristup svojim prostorijama u svrhu pregleda i
otklona kvara u roku od 30 dana od dana privremene obustave pružanja T-Com usluga, T-Com je ovlašten
trajno isključiti Terminalnu opremu Davatelja usluga i onemogućiti Davatelju
usluga daljnje korištenje T-Com uslugama.

(6) Ako povodom prijave smetnje od strane
Davatelja usluga, ili na temelju informacije dobivene od Korisnika, T-Com ispitivanjem utvrdi da smetnja nije bila u tehničkim
parametrima za koje je nadležan T-Com, te da je to
Davatelj usluga mogao sam uvidjeti, Davatelj usluga je obvezan naknaditi T-Com-u sve troškove koje je T-Com
imao uslijed provođenja tog ispitivanja. Ukoliko je smetnja nastala uslijed
tehničkih parametara u nadležnosti T-Com-a, T-Com neće Davatelju usluga naplatiti troškove provođenja
ispitivanja.

(7) T-Com neće ni u
kojem slučaju biti odgovoran za štetu nastalu uslijed neispravnog
funkcioniranja sustava i/ili pripadajuće opreme Davatelja usluga, odnosno za
bilo koju štetu za koju odgovara Davatelj usluga.

(8) Davatelj usluga obvezan je izvijestiti svoje
Korisnike o eventualnim smetnjama u T-Com uslugama
koje mogu imati učinka na pružanje Usluga pristupa Internetu Korisnicima. T-Com neće ni u kojem slučaju biti prva točka za kontakt
prema Korisnicima Davatelja usluga.

*6.2. Parametri kvalitete usluga*

(1) Mrežna platforma T-Com-a,
priključci, te sva pripadajuća oprema nužna za uspostavljanje i funkcioniranje
T-Com usluga na strani T-Com-a
su utvrđene, uspostavljene i koriste se u skladu s važećim zakonima i drugim
propisima na području telekomunikacija i u skladu sa svim relevantnim
preporukama Međunarodne telekomunikacijske unije (ITU) i Europskog Instituta za
standarde u telekomunikacijama (ETSI).

(2) Prije aktivacije usluge, odnosno
uspostavljanja određenog priključka, T-Com će
izvršiti mjerenja s odgovarajućim parametrima u skladu s relevantnim tehničkim
standardima. T-Com će također uredno održavati svoje
mrežne kapacitete potrebne za T-Com usluge kako bi
osigurao zajamčenu kvalitetu usluge.

*6.3. Rad i održavanje*

(1) T-Com i Davatelj
usluga će svaki biti odgovoran za funkcioniranje svoje opreme te za pružanje
usluge u dijelu koji se odnosi na njihov sustav.

(2) T-Com će biti
odgovoran za instalaciju, rad i održavanje sustava i pripadajuće opreme u
okviru svojeg područja odgovornosti do POP-a Davatelja usluga.

(3) T-Com i Davatelj
usluga su suglasni da će razmjenjivati sve informacije koje obje strane
smatraju nužnima za pružanje T-Com usluga.

7. UVJETI PLAĆANJA

*7.1. Uvjeti plaćanja*

(1) Cijene T-Com
usluga koje T-Com naplaćuje temeljem ove Standardne
ponude, određene su u Prilogu B ove Standardne ponude.

(2) Cijene T-Com usluga
naplaćuju se na mjesečnoj osnovi putem računa koji T-Com
izdaje Davatelju usluga. Davatelj usluga je obvezan platiti iznos određen na
računu u roku određenom u računu. Davatelj usluga će snositi sve troškove koji
se mogu pojaviti u vezi s plaćanjem računa.

(3) Jednokratna naknada za instalaciju
telekomunikacijskih kapaciteta i implementaciju programa za upravljanje
prometom potrebnih za pristup mreži T-Com-a u smislu
članka 2.2. ove Standardne ponude, obračunat će se u prvom računu izdanom nakon
aktivacije usluge.

(4) Mjesečna naknada za Uslugu pristupa mreži
obračunavat će se unaprijed. Prvi račun koji sadrži mjesečnu naknadu iz ovog
članka, sadržavat će obračunsko razdoblje od dana aktivacije usluge do kraja
redovnog obračunskog razdoblja za koje se izdaje račun. U ovom obračunu
primjenjuje se dnevni iznos naknade koji se obračunava kao 1/30 mjesečne
naknade. Ova će se odredba na odgovarajući način primjenjivati i na mjesec u
kojem je došlo do otkaza ili raskida Ugovora o pružanju T-Com
usluga za jednu ili više Priključnih točaka obuhvaćenih Ugovorom.

(5) Naknadu za uporabu T-Com-ove
mrežne infrastrukture koja se koristi u procesu prijenosa i usmjeravanja poziva
Korisnika do POP-a Davatelja usluga, T-Com će zaračunati
nakon što je usluga pružena Davatelju usluga od strane T-Com-a.

(6) Za potrebe obračuna korištenja T-Com usluga od strane Davatelja usluga, bit će relevantni
podaci dobiveni mjerenjem provedenim od strane T-Com-a.
Obujam prometa računa se na način da se trajanje svih uspješnih poziva (u
sekundama) kumulira i iskazuje ukupnim zbrojem minuta.

*7.2. Naplata potraživanja i podnošenje prigovora*

(1) Prigovori koji se odnose na iznos računa za
pružene T-Com usluge podnose se T-Com-u
u pisanom obliku, u roku od 30 dana od dana izdavanja računa. Iznos računa
smatrat će se prihvaćenim ukoliko prigovor nije podnesen sukladno navedenom.

(2) Ukoliko Davatelj usluga podnese prigovor u
skladu sa stavkom 1. ovog članka, T-Com će provjeriti
svoje podatke o obračunu te obavijestiti Davatelja usluga o tome u roku od 15
dana od dana kada je T-Com zaprimio prigovor.

(3) U slučaju da Davatelj usluga podnese
prigovor u skladu sa stavkom 1. ovog članka, Davatelj usluga je obvezan platiti
neosporeni dio iznosa računa do datuma dospijeća određenog u računu. Plaćanje
osporenog dijela iznosa računa može se obustaviti do konačnog dogovora između
T-Com-a i Davatelja usluga. U slučaju da se ne može
postići dogovor između T-Com-a i Davatelja usluga u
roku od 45 dana od dana primitka prigovora od strane T-Com-a,
primijenit će se članak 15. ove Standardne ponude. Po konačnom rješenju spora
vezanom uz iznos računa, svaki dugovani iznos bit će plaćen odmah i bez
odgađanja, najkasnije 3 dana od dana rješenja spora.

(4) Ukoliko Davatelj usluga ne plati u cijelosti
račun T-Com-a u roku dospijeća, T-Com
će mu poslati pisanu opomenu za plaćanje računa (dalje u tekstu: Opomena).
Opomena će sadržavati upozorenje Davatelju usluga da će T-Com,
u roku od 30 dana od Opomene, privremeno obustaviti pružanje T-Com usluga dok se u cijelosti ne podmiri dug naveden u
Opomeni.

(5) Ukoliko, uslijed propusta na strani
Davatelja usluga, Davatelj usluga nije na ispravan način upoznao T-Com s podacima o njegovom identitetu koji su potrebni za
obračun usluga, ili ukoliko identifikacijski broj Davatelja usluga nije
ispravno unesen u obrazac za plaćanje, T-Com neće
odgovarati za pogrešnu ispostavu računa, odnosno za nemogućnost evidentiranja
uplate iz navedenih razloga sve dok Davatelj usluga ne dostavi T-Com-u dokaz o izvršenoj uplati.

(6) U slučaju kašnjenja s plaćanjem od strane
Davatelja usluga, T-Com ima pravo zaračunati zatezne
kamate u skladu sa Zakonom o zateznim kamatama i drugim primjenjivim zakonima i
propisima.

*7.3. Financijska jamstva*

(1) Prije aktivacije usluge Davatelj usluga je
obvezan dostaviti T-Com-u bankarsko jamstvo pri
uglednoj bankarskoj instituciji u Republici Hrvatskoj s minimalnim rokom od
godine dana, s klauzulom »na prvi poziv« i »bez prigovora.«

(2) Davatelj usluga će biti dužan dostaviti T-Com-u bankarsko jamstvo u visini inicijalnog iznosa u
trenutku sklapanja Ugovora o pružanju T-Com usluga.
Inicijalni iznos bankarskog jamstva bit će određen ovisno o broju ISDN kanala
koje zatraži Davatelj usluga, i to u iznosu od 3.000 kuna po svaki ISDN kanalu
plus 20.000 kuna za implementaciju 076/077 numeracije.

(3) Nakon dostave bankarskog jamstva u skladu sa
stavkom 2. ovog članka, inicijalni iznos bankarskog jamstva može se revidirati
svaka tri mjeseca sukladno zbroju iznosa koje je T-Com
obračunao Davatelju usluga na ime pružanja T-Com
usluga tijekom prethodna tri mjeseca.

(4) U slučaju da Davatelj usluga propusti
izvršiti uplatu dospjelih dugovanja T-Com-u za T-Com usluge pružene sukladno ovoj Standardnoj ponudi,
dospjeli iznos će se naplatiti putem bankarskog jamstva.

(5) Prije isteka važnosti jamstva, Davatelj
usluga je obvezan dostaviti novo bankarsko jamstvo T-Com-u.

8. USLUGE OBRAČUNA I
NAPLATE

(1) Davatelj usluga i T-Com
mogu dodatno ugovoriti pružanje od strane T-Com-a
Davatelju usluga usluge obračuna i naplate Usluga pristupa Internetu. Sva prava
i obveze vezane uz pružanje usluga obračuna i naplate biti će sastavni dio
Ugovora o pružanju T-Com usluga.

(2) Pružanje usluga obračuna i naplate od strane
T-Com-a Davatelju usluga predmet je sporazuma na
komercijalnog osnovi između T-Com-a i Davatelja
usluga. Trenutkom sklapanja Ugovora o pružanju T-Com
usluga, odnosno trenutkom sklapanja izmijenjenog Ugovora sukladno članku 16.
stavku 5. ove Standardne ponude, Davatelj usluga će imati mogućnost zasebno
zatražiti od T-Com-a pružanje usluga obračuna,
fakturiranja i naplate Usluga pristupa Internetu u ime Davatelja usluga, ili
izabrati korištenje T-Com usluga bez dodatnih usluga
obračuna, fakturiranja i naplate.

9. IZMJENE CIJENA I STANDARDNE
PONUDE

(1) T-Com zadržava
pravo izmijeniti cijene i Standardnu ponudu u skladu s odredbama Zakona o
telekomunikacijama i svim drugim primjenjivim zakonima i propisima.

(2) Dodatno, ukoliko nadležno regulatorno tijelo
donese odluku koja zahtijeva izmjenu cijena i/ili Standardne ponude, T-Com će prilagoditi svoje cijene/Standardnu ponudu sukladno
odluci tog tijela.

(3) Izmjene cijena i/ili Standardne ponude
primjenjivat će se na Davatelja usluga u roku od 30 dana njihove objave.
Ukoliko Davatelj usluga ne odbije te izmjene u roku od 30 dana od njihove
objave, smatrat će se da je suglasan s uvedenim izmjenama.

(4) U slučaju da odbije izmjene, Davatelj usluga
može inicirati postupak pred nadležnim regulatornim tijelom u skladu sa Zakonom
o telekomunikacijama. Neovisno o tome, uvedene izmjene počet će se
primjenjivati na Davatelja usluga nakon 30 dana od dana njihove objave, osim
ako i/ili dok nadležno regulatorno tijelo ne odluči drugačije.

10. PRIVREMENA OBUSTAVA
PRUŽANJA USLUGA

(1) Bez prejudiciranja bilo kakvih drugih
pravnih ili ugovornih lijekova i bez obzira na što drugo navedeno u Ugovoru o
pružanju T-Com usluga, T-Com
može privremeno obustaviti pružanje T-Com usluga
Davatelju usluga s trenutnim učinkom, uz pisanu obavijest Davatelju usluga 15 dana
unaprijed:

– ukoliko se Davatelj usluga ili njegov Korisnik
ponaša na način koji ometa T-Com u pružanju T-Com usluga, odnosno koji ometa druge Davatelje usluga u
korištenju usluga koje pruža T-Com, ili se ponaša na
drugi način koji je protivan primjenjivim zakonima i propisima, a takvo
ponašanje Davatelj usluga ne otkloni u roku od 15 dana od dana primitka T-Com-ove pisane obavijesti;

– ukoliko T-Com utvrdi
na strani Davatelja usluga postojanje bilo kojeg razloga za ograničavanje
korištenja T-Com usluga na temelju ove Standardne
ponude ili važećih propisa, a ovi razlozi ne budu otklonjeni od strane
Davatelja usluga u roku od 15 dana od dana primitka T-Com-ove
pisane obavijesti;

(2) Neovisno o navedenom u stavku 1. ovog
članka, T-Com zadržava pravo privremeno obustaviti
pružanje usluge Davatelju usluga s trenutnim učinkom:

– u slučaju kršenja od strane Davatelja usluga
obveza iz ove Standardne ponude koje bi moglo rezultirati u značajnoj
materijalnoj šteti za T-Com;

– u slučaju da Davatelj usluga propusti podmiriti
bilo koji dugovani i nesporni račun za bilo koji dospjeli iznos za T-Com usluge pružene od strane T-Com-a
u roku od 30 dana od dana Opomene, ili ne pruži, obnovi ili ponovo uspostavi
financijsko jamstvo iz članka 7.3. ove Standardne ponude;

– u slučaju da je to zatraženo od T-Com-a temeljem odluke nadležnog regulatornog tijela ili
nadležnog suda.

(3) Neovisno o navedenom u stavcima 1. i 2. ovog
članka, održavanje i razvoj T-Com-ove mreže mogu
zahtijevati od T-Com-a da ograniči T-Com usluge ili da ih privremeno obustavi, a sukladno
važećim propisima. U tom slučaju, T-Com će bez
odlaganja o tome izvijestiti Davatelja usluga.

(4) Po prestanku razloga za privremenu obustavu
pružanja usluge, na način određen ovim člankom, T-Com
će Davatelju usluga ponovno omogućiti korištenje T-Com
usluga.

(5) Privremena obustava pružanja T-Com usluga neće se smatrati prekidom u mreži u smislu
odredbi iz Priloga D.

(6) Tijekom privremene obustave T-Com usluga iz razloga navedenih u stavcima 1. i 2. ovog
članka, Davatelj usluga će biti dužan plaćati mjesečnu naknadu za T-Com usluge.

(7) Davatelj usluga prihvaća i suglasan je da
tijekom privremene obustave T-Com usluga u skladu s
odredbama ovog članka, Usluge pristupa Internetu neće biti dostupne
Korisnicima. Davatelj usluga obvezan je o tome pravovremeno obavijestiti
Korisnike.

(8) T-Com može
raskinuti Ugovor o pružanju T-Com usluga slanjem
pisane obavijesti s trenutnim učinkom ukoliko je pružanje usluge privremeno
obustavljeno u skladu sa stavcima 1. i 2. ovog članka, a razlozi koji su
uzrokovali privremenu obustavu nisu otklonjeni od strane Davatelja usluga u
roku od 30 dana od dana privremene obustave pružanja usluge.

(9) Pravne posljedice raskida Ugovora o pružanju
T-Com usluga sukladno stavku 8. ovog članka nastupit
će s danom u kojem je nastao jedan od razloga za raskid ugovora iz stavka 8.
ovog članka.

(10) U slučajevima privremene obustave navedenim
u stavcima 1., 2., i 3. ovog članka, kao i u slučaju raskida Ugovora navedenog
u stavku 8. ovog članka, Davatelj usluga neće imati pravo na naknadu štete ili
na oslobođenje od naknade štete koja je uslijed toga nastala, osim ukoliko je
to pravo predviđeno hrvatskim prisilnim propisima.

11. ODGOVORNOST

(1) Osim ukoliko je drugačije određeno u Ugovoru
o pružanju T-Com usluga, svaka strana Ugovora bit će
odgovorna za naknadu bilo koje štete koja može nastati drugoj ugovornoj strani
kao posljedica neizvršavanja ili kašnjenja u izvršavanju obveza određenih u
Ugovoru o pružanju T-Com usluga.

(2) Ograničenje odgovornosti ugovornih stana
odredit će se Ugovorom o pružanju T-Com usluga. U
svakom slučaju, nijedna strana neće biti odgovorna za indirektnu štetu.

(3) Ugovorne strane se neće smatrati odgovornim
za neispunjenje ili za zakašnjenje u ispunjenju njihovih obveza iz Ugovora o pružanju
T-Com usluga niti za povezane štete ukoliko je
neispunjenje ili zakašnjenje u ispunjenju nastupilo iz razloga koji se smatraju
višom silom. Višom silom se smatraju događaji čiji se učinci nisu mogli
predvidjeti, izbjeći ili umanjiti, kao što su velike vremenske nepogode,
potres, poplava, požar ili udar groma. U slučaju da je bilo koja od ugovornih
strana ometena u izvršavanju svojih obveza iz Ugovora o pružanju T-Com usluga uslijed više sile, ta ugovorna strana je obvezna
bez odgađanja obavijestiti drugu ugovornu stranu o razlozima te priložiti
dokaze o postojanju više sile u roku od 48 sati.

(4) U slučaju iz stavka 3. ovog članka, ometena
strana će dostaviti i procjenu trajanja razdoblja tijekom kojeg će, prema vlastitoj
procjeni, biti onemogućena ispunjavati obveze iz Ugovora o pružanju T-Com usluga. Nakon što je nastup događaja koji se smatraju
višom silom dokazan, ugovorne strane mogu, nakon razgovora vođenih u dobroj
vjeri, dogovoriti daljnje izvršavanje Ugovora o T-Com
uslugama.

(5) Davatelj usluga će u cijelosti biti
odgovoran za štetu koja je nastala Korisnicima kao rezultat pružanja, odnosno nepružanja T-Com usluga.

(6) U slučaju bilo kakvih tužbi ili zahtjeva za
naknadom štete koju Korisnik postavi T-Com-u, a
odnosi se na Uslugu pristupa Internetu koju pruža Davatelj usluga, Davatelj
usluga će poduzeti najveće napore kako bi stupio u pokrenuti pravni postupak
umjesto T-Com-a. U svakom slučaju, Davatelj usluga će
biti obvezan nadoknaditi T-Com-u sve iznose koje bi
T-Com morao platiti Korisniku sukladno sudskoj odluci
i/ili zahtjevu za naknadu štete kao i sve druge štete i troškove koje T-Com pretrpi u vezi s tim tužbama i/ili zahtjevima.

12. POVJERLJIVOST

(1) T-Com i Davatelj
usluga su obvezni držati u tajnosti sve povjerljive podatke koje T-Com i/ili Davatelj usluga stekne ili s njima bude upoznat
tijekom pregovora oko T-Com usluga, počevši od
trenutka zaprimanja Zahtjeva za uslugu podnesenog od strane Davatelja usluga T-Com-u.

(2) Sva druga pitanja vezana uz povjerljivost
podataka odredit će se Ugovorom o pružanju T-Com
usluga.

13. PRAVA INTELEKTUALNOG
VLASNIŠTVA

Osim ukoliko je u Ugovoru o pružanju T-Com usluga izričito predviđeno drugačije, ova Standardna
ponuda neće imati nikakvog učinka na prava intelektualnog vlasništva T-Com-a ili Davatelja usluga. Po potrebi, prava
intelektualnog vlasništva bit će detaljnije regulirana Ugovorom o pružanju T-Com usluga.

14. TRAJANJE UGOVORNOG
ODNOSA

Ugovor o pružanju T-Com
usluga između T-Com-a i Davatelja usluga sklapa se na
neodređeno vrijeme. T-com je ovlašten raskinuti
Ugovor sukladno odredbama ove Standardne ponude i važećim propisima. Davatelj
usluga je ovlašten raskinuti Ugovor dostavom pisane obavijesti T-Com-u 60 dana unaprijed.

15. RJEŠAVANJE SPOROVA

(1) U slučaju spora koji proizlazi iz ili je u
vezi s T-Com uslugama, T-Com
i Davatelj usluga će najprije pokušati riješiti spor na miran način. Smatrat će
se da je pokušaj da se spor riješi na miran način propao ukoliko jedna strana
obavijesti o tome drugu u pisanom obliku.

(2) Svi sporovi koji proizlaze iz ili su u vezi
s T-Com uslugama i/ili ovom Standardnom ponudom, a u
nadležnosti su nadležnog regulatornog tijela, riješit će se pred tim tijelom.

(3) Svi drugi sporovi koji proizlaze iz ili su u
vezi s T-Com uslugama i/ili ovom Standardnom ponudom,
uključujući pitanja u pogledu njihovog postojanja ili važenja, koja nisu u
nadležnosti nadležnog regulatornog tijela, bit će konačno riješeni pred
Trgovačkim sudom u Zagrebu.

16. PRIJELAZNE I ZAVRŠNE
ODREDBE

(1) Svi prilozi ovoj Standardnoj ponudi tumačit
će se u skladu s ovom Standardnom ponudom.

(2) T-Com će objaviti
te učiniti dostupnom ovu Standardnu ponudu te sve izmjene i dopune ovoj
Standardnoj ponudi na način određen važećim propisima.

(3) Ova Standardna ponuda stupa na snagu i
primjenjuje se počevši od 1. siječnja 2006. godine, te zamjenjuje Standardne
uvjete T-HT-a za koncesionare i ostale davatelje usluga iz kolovoza 2001.
godine, s izmjenama od siječnja 2002. godine, koji prestaju važiti danom
početka primjene ove Standardne ponude. Prijelazno razdoblje između odobrenja
ove Standardne ponude izdanog od strane nadležnog regulatornog tijela, i
početka njezine primjene, omogućava postojećim Davateljima usluga T-Com usluga prilagodbu njihove mrežne konfiguracije i
resursa odredbama ove Standardne ponude.

(4) Od 1. siječnja 2006. godine, prethodno
važeći model podjele prihoda između T-Com-a i
davatelja usluga prestaje se primjenjivati. Sukladno članku 8. ove Standardne
ponude, novi model obračuna, fakturiranja i naplate T-Com
usluga bit će dostupan Davateljima usluga počevši od 1. siječnja 2006. godine,
sukladno sklopljenom Ugovoru o pružanju T-Com usluga.

(5) 30 dana prije stupanja na snagu ove
Standardne ponude, T-Com će postojećim Davateljima
usluga dostaviti prijedlog izmijenjenog Ugovora o pružanju T-Com usluga. U slučaju da do sklapanja izmijenjenog Ugovora
ne dođe do trenutka stupanja na snagu ove Standardne ponude, postojeći Ugovor
sklopljen između T-Com-a i Davatelja usluga smatrat
će se raskinutim.

(6) Postojeći Davatelj usluga dužan je dostaviti
T-Com-u bankarsko jamstvo iz članka 7.3. ove
Standardne ponude u trenutku sklapanja izmijenjenog Ugovora o pružanju T-Com usluga sukladno stavku 4. ovog članka, i to u iznosu
koji je jednak zbroju iznosa koje je T-Com obračunao
na ime pružanja T-Com usluga Davatelju usluga tijekom
prethodna tri mjeseca.

PRILOG A

Tehnički uvjeti

I. OPĆENITO

Usluga pristupa mreži koju pruža T-Com omogućuje Davatelju usluga pristup T-Com mreži putem Terminalne opreme Davatelja usluga. Prije
aktivacije T-Com usluga Davatelju usluga, T-Com će provjeriti usklađenost Terminalne opreme Davatelja
usluga s primjenjivim zakonima i standardima, za koju svrhu će Davatelj usluga
biti obvezan dostaviti T-Com-u relevantne ateste
Terminalne opreme Davatelja usluga, kao i kućne instalacije.

II. SPECIFIKACIJA
PRISTUPA MREŽI

Pristup T-Com mreži
ostvaruje se preko posebnih digitalnih (ISDN) priključaka unutar T-Com-ove javne telefonske mreže (PSTN).

U interesu osiguravanja odgovarajućeg
usmjeravanja poziva, T-Com će osigurati program za
upravljanje prometom i odgovarajuće brojeve unutar T-Com
mreže koji se dodjeljuju Davatelju usluga.

T-Com će Davatelju
usluga dodijeliti poseban zemljopisni broj za priključak na tranzitnoj razini,
i to za svaki ISDN PRA-T priključak zatražen od strane Davatelja usluga.

Za priključenje na T-Com
mrežu, T-Com će Davatelju usluga omogućiti:

1. ISDN PRA-T priključak (30B+D) za priključenje
Davatelja usluga pristupa Internetu na tranzitnoj razini, s kategorijom za
onemogućavanje direktnog biranja C-broja.1

2. Implementaciju numeracije (koja uključuje
programiranje i izradu tehničke i administrativne dokumentacije, te
implementaciju usmjeravanja na pojedinim centralama).

Digitalni ISDN PRA-T priključak se ostvaruje
priključenjem Terminalne opreme Davatelja usluga na T-Com-ovu
tranzitnu centralu. Za signalizaciju po D-kanalu (64 kbit/s)
koristi se pretplatnička signalizacija DSS1.

ISDN PRA-T priključak koristi se za vezu
točka-točka i omogućava istovremeno korištenje 30 digitalnih 64 kbit/s linija (30 B kanala). Za svaki ISDN PRA – T
priključak određuje se jedan grupni broj.

ISDN PRA-T priključak je zaštićen posebnom
kategorijom kako bi se onemogućilo direktno povezivanje dodijeljenog C-broja.
Dolazni pozivi mogući su samo preko dodijeljenog 07x broja uz posredovanje
posebnog programa za upravljanje prometom. ISDN PRA-T priključak konfiguriran
je na način da omogućava samo dolazne pozive.

III. DOSEG POJEDINIH
REGIONALNIH PODRUČJA IZ STAVKA 2. OVE STANDARDNE PONUDE DEFINIRAN JE KAKO
SLIJEDI:

– Regionalno područje Zagreb – pokriva Korisnike
iz T-Com Regije Sjever (sljedeće županije: Grad
Zagreb, Zagrebačka, Karlovačka, Međimurska, Varaždinska, Krapinsko-zagorska,
Koprivničko-­-križevačka, Bjelovarsko-bilogorska);

– Regionalno područje Rijeka – pokriva Korisnike
iz T-Com Regije Zapad (sljedeće županije: Istarska,
Ličko-senjska, Primorsko--goranska);

– Regionalno područje Osijek – pokriva Korisnike
iz T-Com Regije Istok (sljedeće županije: Sisačko-moslavačka,
Požeško-slavonska, Brodsko-posavska, Vukovarsko-srijemska, Osječko-baranjska,
Virovitičko-podravska);

– Regionalno područje Split – pokriva Korisnike
iz T-Com Regije Jug (sljedeće županije:
Zadarsko-kninska, Šibenska, Dubrovačko-neretvanska, Splitsko-dalmatinska).

PRILOG B

Cijene

1. ISDN PRA-T priključak

|  |  |  |
| --- | --- | --- |
|  | Standardna cijena u kunama | Cijena s popustom u kunama (cijena koja se naplaćuje Davatelju usluga) |
| Instalacija (jednokratan iznos) | 15.000,00 | 15.000,00 |
| Mjesečna naknada | 3.000,00 | 1.500,00 |

2. Promet

|  |  |  |
| --- | --- | --- |
|  | Standardna cijena kuna/minuta | Cijena s popustom kuna/minuta (cijena koja se naplaćuje Davatelju usluga) |
| Vrijeme jakog prometa | 0,12 | 0,05 |
| Vrijeme slabog prometa | 0,06 | 0,025 |

3. Implementacija numeracije

|  |  |
| --- | --- |
|  | Cijena |
| Programiranje i razvoj tehničke i administrativne dokumentacije | 1,000 kn × broj T-Com centrala na kojima se provodi programiranje |
| Implementacija usmjeravanja na centralama | 1,000 kn × broj T-Com centrala na kojima se provodi implementacija usmjeravanja |

PRILOG C

KONTAKT ADRESA

Svi zahtjevi za podacima vezanim uz T-Com uslugu moraju biti dostavljeni u pisanom obliku na
sljedeću T-Com adresu za kontakt:

HT– Hrvatske telekomunikacije d.d.Sektor za
odnose s operatorimaSavska cesta 3210 000 Zagreb

PRILOG D

Utvrđivanje i
otklanjanje smetnji

I. POSTUPAK

Davatelj usluga je dužan obavijestiti T-Com o nastalim smetnjama u odvijanju T-Com
usluga što je prije moguće, tj. nakon što je Davatelj
usluga zamijetio smetnju (dalje u tekstu: Prijava smetnji).

Prijava smetnji izvršit će se putem faks broja
T-Com-a: xxxxxxx, koji će
se odrediti u Ugovoru o pružanju T-Com usluga.
Prijavu smetnji moguće je također izvršiti putem telefonskog 0800 xxxx broja T-Com-a za prijavu
smetnji, koji je dostupan 24 sata dnevno, 7 dana u tjednu.

Prijava smetnji mora sadržavati: ime i adresu
Davatelja usluga, adresu lokacije na kojoj se nalazi Terminalna oprema, kontakt
osobe i telefonski brojevi, vrsta terminalne opreme, 07x broj na kojem se
javljaju smetnje, parametre usluge (Priključne točke, usluga obračuna i naplate
koja se primjenjuje), broj linija i podroban opis smetnje.

Nakon primitka Prijave smetnje, T-Com će poduzeti sljedeće korake:

– pristupiti otklanjanju smetnje savjetovanjem
Davatelja usluga putem telefona ili, ukoliko je to potrebno, odlaskom na
lokaciju Davatelja usluga;

– pristupiti otklanjanju smetnje testiranjem
prijenosnih kapaciteta.

Vrijeme u kojem T-Com-u
nije dozvoljen ulazak na lokaciju Davatelja usluga neće biti uračunato u
vrijeme potrebno za otklanjanje smetnje.

Nakon što je prijavljena smetnja otklonjena, T-Com će dostaviti Davatelju usluga izvještaj o otklonjenoj
smetnji.

II. PREKIDI U MREŽI

T-Com je odgovoran za
nesmetano pružanje T-Com usluga, a slijedom toga za
mrežne kapacitete i mogućnosti na strani T-Com-a,
kako slijedi:

– Za svaki prekid u mreži po pojedinoj
Priključnoj točki pristupa duži od tri (3) neprekidna sata dnevno, mjesečna
naknada za T-Com usluge će biti umanjena za iznos
jednosatne naknade za svaki puni sat prekida u mreži (mjesečna naknada
podijeljena sa 720).

Prekid u mreži se definira kao vrijeme u kojem
je Davatelju usluga bilo onemogućeno korištenje T-Com
usluga uslijed smetnji i/ili grešaka na mrežnim kapacitetima i mogućnostima
koje su nastale na strani T-Com-a. U svrhu
izbjegavanja dvojbi, prekidi u mreži nastali uslijed smetnje i/ili greške na
opremi i kućnoj instalaciji Davatelja usluga, kao i planirani prekidi u mreži
najavljeni 24 sata unaprijed, neće se smatrati prekidima u mreži u smislu ovih
odredbi.

U svrhu ostvarivanja prava na naknadu uslijed
gore navedenog prekida u mreži, Davatelj usluga mora T-Com-u
podnijeti zahtjev za smanjenjem mjesečne naknade u pisanom obliku.

Odluka, NN 116/2005-2120